***«ΕΛΕΥΘΕΡΟΙ ΠΟΛΙΟΡΚΗΜΕΝΟΙ», ΔΙΟΝΥΣΙΟΣ ΣΟΛΩΜΟΣ***

***Β΄ΣΧΕΔΙΑΣΜΑ, ΑΠΟΣΠΑΣΜΑ 1***

*Μετά από τη 12μηνη πολιορκία από τους Τούρκους και τους Αιγυπτίους οι Μεσολογγίτες μαστίζονται από την πείνα και άλλες κακουχίες. Στον κάμπο επικρατεί νεκρική σιγή. Το πουλί κελαηδά και τρώει σπόρους , ξέγνοιαστο και χορτάτο. Η μάνα το ζηλεύει, καθώς πεινά. Οι μαύροι κύκλοι των ματιών της μαρτυρούν την πείνα και την εξάντληση της. Προφανώς πεινά και το παιδί της, καθώς δεν έχει γάλα, για να το θηλάσει. Πεινά και ο πολεμιστής και με παράπονο, απογοήτευση και ντροπή απευθύνεται στο τουφέκι του.*

*Γίνεται αναφορά στη 12μηνη πολιορκία του Μεσολογγίου από τον Κιουταχή και κατόπιν από τους Αιγυπτίους με τον Ιμπραήμ ( κυρίως στις τελευταίες 15 ημέρες, από τη μάχη της Κλείσοβας, έως την έξοδο). Αμύνονται με σθένος, υπομένουν καρτερικά και ξεπερνούν:*

* *Φυσικές κακουχίες, όπως την πείνα, αρρώστιες, θανάτους, τραύματα*
* *Ψυχικές δυσκολίες, όπως τον πειρασμό της ανοιξιάτικης φύσης και τον έρωτα, που τους καλούν στη ζωή*

*Αποφασίζουν να υπερασπιστούν την πόλη και τη λευτεριά τους. Ο αγώνας γίνεται σύμβολο θυσίας για την ελευθερία, την ανεξαρτησία, την τιμή και την ανθρώπινη αξιοπρέπεια. Η έξοδος των Μεσολογγιτών υψώνεται σε σύμβολο του αγώνα του ανθρώπου για την εσωτερική του ελευθερία.*

***«ΕΛΕΥΘΕΡΟΙ ΠΟΛΙΟΡΚΗΜΕΝΟΙ»:*** *παρόλο που περισφίγγονται από τον κλοιό των πολιορκητών, μαστίζονται από την πείνα και τις αρρώστιες, έχουν λίγα πολεμοφόδια, αντιμετωπίζουν τον πειρασμό της φύσης και του έρωτα, που τους προκαλεί για ζωή, δηλαδή πολιορκούνται από παντού και από τα πάντα= πολιορκημένοι, εντούτοις αντιστέκονται με σθένος, αντιμετωπίζουν καρτερικά τις κακουχίες, δεν υποχωρούν/ ενδίδουν στους πειρασμούς. Εμμένουν στο χρέος τους και στην απόφαση τους να διατηρήσουν την ελευθερία τους όσο ζουν. Δεν υποκύπτουν, δε δέχονται τη σκλαβιά- ελεύθεροι.*

***ΘΕΜΑ:*** *η πείνα και η συνακόλουθη εξάντληση και του άμαχου πληθυσμού και των πολεμιστών, που πολιορκούνται στο Μεσολόγγι το 1826.*

***Στίχος1:*** *με πυκνό λόγο δίνει την κατάσταση της απόλυτης σιωπής, ερημιάς, ακινησίας. Η σιωπή είναι νεκρική, αφού ο θάνατος πλανιέται πάνω στην πόλη.*

***Στίχος 2:*** *παρουσία εμψύχων. Λαλεί- παίρνει σπυρί: δηλώνουν την ξεγνοιασιά και την ελευθερία του πουλιού και τη φυσιολογική διατροφή. Στο β΄ημιστίχιο το κλίμα αλλάζει. Ζηλεύει: δήλωση συναισθηματικής στάσης προς το χορτάτο πουλί. Υποδηλώνεται το αίτιο του συναισθήματος. Η μάνα πεινά και κατ΄επέκταση και το παιδί της, αφού δεν υπάρχει γάλα. Δε λειτουργεί πλέον με την ιδιότητα της τροφού, η πείνα την έχει αποξενώσει από αυτήν την ιδιότητα.*

***Παραστατική εικόνα:*** *αιτιολογεί το συναίσθημα της μάνας και το αισθητοποιεί. Οι μαύροι κύκλοι γύρω από τα μάτια της μαρτυρούν την εξάντληση της, την πείνα και την τραγική της θέση.*

***Πείνα:*** *ισχυρός εξωτερικός παράγοντας όμως την υπερνικούν , όπως τον έρωτα και την άνοιξη. Δεν κάμπτει το φρόνημα των πολεμιστών, οι οποίοι παραμένουν αμετακίνητοι στην απόφαση τους. Για να προβάλλει το δράμα των πολιορκημένων επιλέγει δύο πρόσωπα: 1. Τη Μεσολογγίτισσα μάνα, που εκπροσωπεί τον άμαχο πληθυσμό 2. Τον Σουλιώτη υπερασπιστή, που εκπροσωπεί τους πολεμιστές.*

***Κοινά γνωρίσματα τους:***

* *Πεινασμένοι και εξαντλημένοι*
* *Βρίσκονται στο περιθώριο ( παράμερα)*
* *Είναι αλλοτριωμένοι και αποξενωμένοι από τις πραγματικές τους ιδιότητες, της τροφού και του πολεμιστή*

***Επιλογή μάνας:*** *για να προβάλλει το δράμα των άμαχων πολιορκημένων, τους οποίους αυτή εκπροσωπεί. Την αντιμετωπίζει με συμπόνια, λόγω της σωματικής της εξάντλησης, αφού αδυνατεί να ασκήσει τα μητρικά της καθήκοντα.*

***Στίχος 4:*** *εικόνα Σουλιώτη , που στέκει παράμερα . Υποχρεωτική αδράνεια από την πείνα και την αδυναμία. Αχρήστευση του πολεμιστή, που βρίσκεται στο περιθώριο και όχι στο προσκήνιο του αγώνα. Ντροπή για την κατάντια του.*

***Κλαίει:*** *από ντροπή, φιλότιμο, πικρία, παράπονο και όχι από φόβο, δειλία σε αντίθεση με τη γενναιότητα και σκληρότητα ενός πολεμιστή. Η πείνα τον έχει αλλοτριώσει και αποξενώσει από την ιδιότητα του, κάτι που μας συγκλονίζει.*

***Στίχος 5-6:*** *απευθύνεται στο τουφέκι του σαν έμψυχο. Οι πολεμιστές βλέπουν το όπλο σαν σύντροφο τους. Θεωρεί μάταιη την ύπαρξη του. Έχει την επίγνωση ότι οι Αγαρηνοί γνωρίζουν την ύπαρξη και την αδυναμία του ότι δεν μπορεί να σηκώσει το τουφέκι του και να το χρησιμοποιήσει. Παραπονιέται ότι του φαίνεται βαρύ, επιτείνεται η απελπισία του και αιτιολογούνται τα προηγούμενα*

***Εικόνες:***

1. *Ο κάμπος με τη νεκρική σιγή*
2. *Το πουλί που τρώει αμέριμνο*
3. *Η μάνα με τους μαύρους κύκλους γύρω από τα μάτια*
4. *Ο Σουλιώτης που κλαίει παράμερα και μιλά με το τουφέκι*

***Συναισθήματα:*** *ζήλια, που νιώθει η μάνα για το πουλί, θλίψη του Σουλιώτη, πικρία και απογοήτευση του, που φτάνει στα όρια της απελπισίας*

***ΣΤΙΧΟΥΡΓΙΚΕΣ ΠΑΡΑΤΗΡΗΣΕΙΣ:*** *« η γλωσσοτεχνική μορφή χαρακτηρίζεται από λιτότητα και κυριολεξία, είναι λόγος πυκνός, περιορισμένος στα απολύτως αναγκαία. Η κάθε λέξη, τοποθετημένη σε αυτοτέλεια, είναι κατά κάποιο τρόπο, ανάγλυφη και πλήρης».*

***ΑΠΟΣΠΑΣΜΑ 2*** *: η φύση έχει ονειρική ομορφιά και χάρη. Προσελκύει μαγευτικά τον άνθρωπο. Ακόμα και η μαύρη πέτρα και το ξερό χορτάρι φαίνονται ολόχρυσα. Η ομορφιά της ανοιξιάτικης φύσης αποτελεί μία πρόκληση για τους Μεσολογγίτες να τον ακολουθήσουν, εγκαταλείποντας το χρέος του αγώνα, που ίσως οδηγήσει στο θάνατο και στη στέρηση αυτών των θέλγητρων . Η ζωή την άνοιξη είναι 1000 φορές πιο όμορφη, όποιος την αψηφά και την εγκαταλείπει πεθαίνει 1000 φορές. Ο Απρίλης και ο Έρωτας χορεύουν με γέλια και χαρές, καθώς στην ανοιξιάτικη ξαναγεννημένη φύση κυριαρχεί η ομορφιά, η χαρά, η ξενοιασιά, ο έρωτας, ενώ εσένα , την ανθρώπινη φύση, σε περισφίγγουν με πολιορκία οι εχθροί με τόσα αμέτρητα όπλα, όσα είναι τα άνθη και οι καρποί της άνοιξης. Η ανοιξιάτικη φύση δεν προκαλεί μόνο με την πλούσια βλάστηση και με την ομορφιά γενικά των φυτών, αλλά και με τις εικόνες των ζώων και των άψυχων πραγμάτων, όπως με την εικόνα ενός κοπαδιού από λευκά πρόβατα, που βελάζουν και καθώς μετακινούνται, καθρεπτίζονται στην επιφάνεια των νερών της θάλασσας και φαίνονται από μακριά να ενώνονται με τον ορίζοντα και με τις ομορφιές του ουρανού. Επάνω από τα νερά της λιμνοθάλασσας του Μεσολογγίου έφτασε με βιασύνη μια γαλάζια πεταλούδα, η οποία είχε κοιμηθεί μέσα στον ευωδιαστό άγριο κρίνο και έπαιξε με την εικόνα της , που σχηματίστηκε στην επιφάνεια του νερού. Αλλά και το σκουληκάκι βρίσκεται σε στιγμές χαράς και ευτυχίας. Γενικά η φύση έχει ονειρική ομορφιά και χάρη, με αποτέλεσμα να προσελκύει μαγευτικά τον άνθρωπο, αφού ακόμα και η μαύρη πέτρα και το ξερό χορτάρι φαίνονται ολόχρυσα.*

*Η ζωή μέσα στην ομορφιά της ανοιξιάτικης φύσης, που ξεχύνεται και εκδηλώνεται τόσο ορμητικά και πληθωρικά από παντού, αποτελεί πρόκληση για τους Μεσολογγίτες να την ακολουθήσουν, εγκαταλείποντας το χρέος του αγώνα, που θα τους οδηγήσει ίσως στο θάνατο. Μάλιστα τώρα την άνοιξη η ζωή είναι χίλιες φορές πιο όμορφη και επομένως όποιος την αψηφήσει και την εγκαταλείψει πεθαίνει χίλιες φορές.*

***Δίλημμα:*** *αμφιταλαντεύεται ανάμεσα στην απόλαυση της ζωής και στον αγώνα. Η ψυχή ξεχνά τον εαυτό του της, δηλαδή το χρέος της για αγώνα ως τον θάνατο.*

***ΘΕΜΑ:*** *η ομορφιά της ανοιξιάτικης φύσης , που καλεί τους Μεσολογγίτες να aπολαύσουν τη ζωή, εγκαταλείποντας τον αγώνα*

***Στίχοι 1-2:*** *η εικόνα της χαράς, γιορτής, ευτυχίας έρχεται σε αντίθεση με την τραγική κατάσταση των πολιορκημένων, ενώ η ζωή που ξαναγεννιέται στη φύση, είναι ένας άλλος εχθρός, που τους περισφίγγει και θέλει να καταβάλλει την ανθρώπινη ψυχή. Ομορφιά της φύσης σε αντίθεση με τον ασφυκτικό κλοιό της πολιορκίας. Εξισώνονται αριθμητικά τα όπλα με τα άνθη και τους καρπούς. Η χαρά, ελευθερία, ζωή, μέσα από τα άνθη και τους καρπούς αντιτίθενται με τον πόνο, κίνδυνο, θάνατο μέσα από τα άρματα και την πολιορκία.*

***ΕΙΚΟΝΕΣ ΑΝΟΙΞΙΑΤΙΚΗΣ ΦΥΣΗΣ:*** *είναι πραγματικές, τρεις με ζωντανά πλάσματα και μία με ανόργανα και νεκρά*

* *Ειδυλλιακή: ένα κοπάδι λευκά πρόβατα και το είδωλο του στη γαλήνια επιφάνεια της θάλασσας, όπου ενώνεται με τις ομορφιές του ουρανού, που καθρεπτίζονται και αυτές στο νερό. Κίνηση ( κινούμενο), ήχος ( βελάζει). Σύνθετη εικόνα: βουνό- θάλασσα- ουρανός*
* *Μία γαλάζια πεταλούδα φτάνει βιαστική στη λιμνοθάλασσα του Μεσολογγίου, καθρεπτίζεται στα νερά της, παίζοντας με τον ίσκιο της και παρουσιάζεται αναδρομικά να κοιμάται μέσα σε έναν ευωδιαστό άγριο κρίνο. Οσφρητική εικόνα: ευωδίασε*
* *Ένα μικρό και ασήμαντο σκουλήκι σε στιγμές χαράς και ευτυχίας. Υποκοριστικό, δηλώνει το μικρό μέγεθος και την τρυφερότητα και μεταφορικά όσφρηση ( ώρα γλυκιά)*
* *Τα άψυχα της φύσης ( μαύρη πέτρα και ξερό χορτάρι) και τα νερά μετουσιώνονται σε πανέμορφα πράγματα ( ολόχρυσα)*

*Αγκαλιάζει όλη την πλάση: ουρανό, γη, θάλασσα, σύνολο ζώων. Επιλέγει ένα από αυτά που περπατούν ( πρόβατα), πετούν ( πεταλούδα), έρπουν ( σκουλήκι), φυτά και μη έμβια. Πολλά χρώματα ( λευκό, ολόλευκο, του ουρανού= γαλάζιο, ολόχρυση= κατακίτρινη).*

***ΚΛΙΜΑΚΩΣΗ ΕΙΚΟΝΩΝ:***

* *Ευρύτατο οπτικό πεδίο: γη- θάλασσα- ουρανός. Χρώματα, ήχος, κίνηση*
* *Μικραίνει το οπτικό πεδίο, λιγοστεύουν τα επιμέρους πράγματα, οπτικά, κινητικά, οσφρητικά στοιχεία*
* *Μόνο οπτικό στοιχείο: ένα σκουληκάκι, μικρό μέγεθος, υποκοριστικό*
* *Μόνο οπτικό στοιχείο: λείπει το στοιχείο της ζωής*

*Η παρουσία των ξερών χόρτων του Απρίλη, που είναι ο μήνας της βλάστησης είναι ποιητική.*

***Στίχοι 9-11:*** *ακόμα και το σκουληκάκι που είναι απλό, ασήμαντο, ταπεινό πλάσμα, ένας κατώτερος ζωικός οργανισμός και τα ανόργανα χωρίς χάρη και αισθητική αξία ( πέτρα) και τα ξερά χορτάρια την άνοιξη παίρνουν εξαιρετική ομορφιά και τονίζουν την αξία της ζωής στους πολιορκημένους.*

***ΠΕΡΙΕΧΟΜΕΝΟ ΤΩΝ ΣΤΙΧΩΝ 12-14 ΣΕ ΣΥΝΑΡΤΗΣΗ ΜΕ ΤΗΝ ΤΡΑΓΙΚΗ ΚΑΤΑΣΤΑΣΗ ΤΩΝ ΠΟΛΙΟΡΚΗΜΕΝΩΝ:*** *η**ζωή**μέσα στην ομορφιά της ανοιξιάτικης φύσης, που ξεχύνεται και εκδηλώνεται τόσο ορμητικά και πληθωρικά από παντού, αποτελεί πρόκληση για τους Μεσολογγίτες να την ακολουθήσουν, εγκαταλείποντας το χρέος του αγώνα, το οποίο θα τους οδηγήσει ίσως στο θάνατο. Μάλιστα τώρα την άνοιξη η ζωή είναι χίλιες φορές πιο όμορφη και επομένως όποιος την αψηφήσει και την εγκαταλείψει πεθαίνει χίλιες φορές. Η γλυκιά αυτή πρόκληση δημιουργεί δίλημμα στην ψυχή του πολιορκημένου Μεσολογγίτη, η οποία αμφιταλαντεύεται ανάμεσα σε δύο επιλογές και αρχίζει να ξεχνά τον εαυτό της, δηλαδή το χρέος που έχει για αγώνα ως το θάνατο. Εικόνα πλούσιων νερών της άνοιξης και ποικίλοι ζωικοί και άλλοι ήχοι.*

***ΔΙΛΗΜΜΑ:*** *αγώνας και ηρωική έξοδος- παράδοση και απόλαυση της ομορφιάς της φύσης και της ζωής*

***ΓΕΝΙΚΗ ΟΜΟΡΦΙΑ:*** *σε όλα τα πλάτη της φύσης, σε όλη την έκταση του ζωικού βασιλείου, στα φυτά*

* *Θάλασσα, λίμνη, γη, ουρανός*
* *Σύνολο ζώων, όσα περπατούν, πετούν, έρπουν*
* *Φυτά ( άνθια, καρποί, κρίνος, χορτάρι)*
* *Άψυχα ( πέτρα, βρύσες)*

***ΓΛΩΣΣΑ/ ΥΦΟΣ/ ΣΤΙΧΟΥΡΓΙΑ:*** *πλούσια, ποικιλία λέξεων κυρίως επιθέτων, υποκοριστικών και ιδιωματικών λέξεων. Ζωηρός, εκφραστικός λυρικός λόγος. Χρήση δραματικού Ενεστώτα. Το ύφος είναι γλαφυρό, μέσω των εικόνων γίνεται παραστατικό και ζωντανό. Ο στίχος είναι ιαμβικός 15σύλλαβος με ζευγαρωτή ομοιοκαταληξία.*

***ΚΥΡΙΟ ΝΟΗΜΑ:*** *« η ηθική ελευθερία νικά την υλική βία».*

***ΑΠΟΣΠΑΣΜΑ 6, « Ο ΠΕΙΡΑΣΜΟΣ»***

*Επανέρχεται το θέμα του αποσπάσματος 2 του Σχεδιάσματος. Πειρασμός = η ομορφιά της ανοιξιάτικης φύσης, η οποία προκαλεί τους πολιορκημένους να προτιμήσουν τη ζωή , εγκαταλείποντας τον αγώνα για τη λευτεριά. Αντιτίθενται δύο εικόνες:*

* *Στην πρώτη κυριαρχεί η ορμητική κίνηση των τρεχούμενων νερών*
* *Στη δεύτερη επικρατεί η σιωπή και η απόλυτη και κάπως απόκοσμη ακινησία των νερών της λίμνης και γενικά όλων των άλλων στοιχείων*

***ΠΡΩΤΗ ΕΙΚΟΝΑ:*** *ο Έρωτας έστησε χορό μαζί με τον Ξανθό Απρίλη, ενώ η φύση βρίσκεται στην πιο όμορφη και στην πιο ευχάριστη εποχή της, στην εποχή της άνοιξης. Μέσα στη σκιά των δέντρων με τα φουντωμένα φυλλώματα, η οποία κλείνει δροσιές και ευωδίες, ακούγεται το πρωτάκουστο κελάηδημα ενός πουλιού, ζαλισμένου από την ευχαρίστηση. Πλούσια γάργαρα νερά, γεμάτα χάρη, χύνονται σαν μικρός καταρράκτης στη σκοτεινή δασωμένη λαγκαδιά, παίρνουν στο διάβα τους τις ευωδιές της και της αφήνουν τη δροσιά τους. Στη συνέχεια βγαίνουν από τη λαγκαδιά και κυλούν κάτω από το φως του ήλιου, πλούσια, όπως ήρθαν από την πηγή τους, κυλούν ορμητικά αποδώ και αποκεί και το κελάρυσμα τους είναι σαν το κελάηδημα των αηδονιών. Έτσι σαν τα νερά που αναβλύζουν, αναβλύζει και η ζωή σε όλη τη φύση και στη γη και στον ουρανό και στη θάλασσα ( απευθύνεται σε όλες τις αισθήσεις πλην της γεύσης).*

***ΔΕΥΤΕΡΗ ΕΙΚΟΝΑ:*** *θέμα**πάλι**έχει**το νερό , όχι όμως εκείνο που κινείται ορμητικά, αλλά εκείνο που στέκει ακίνητο μέσα στη σιωπή. Είναι το νερό της λίμνης, ακίνητο και άσπρο ως τον πυθμένα και σε όλη την έκταση της. Στη λεία επιφάνεια του πήγε μία πεταλούδα, που είχε κοιμηθεί μέσα στον ευωδιαστό άγριο κρίνο και έπαιξε με την εικόνα που σχηματίστηκε στην επιφάνεια του νερού. Επικρατεί πλήρης άπνοια και τίποτε ούτε στη γη ούτε στον ουρανό ούτε στη θάλασσα δεν κουνιέται ούτε τόσο ελαφρά, όσο κινείται η μέλισσα κοντά στο λουλουδάκι. Μόνο η εικόνα του στρογγυλού φεγγαριού πάνω στην επιφάνεια της λίμνης ανακατώθηκε γύρω σε κάτι ακίνητο, που ασπρίζει μέσα στη λίμνη, καθώς μια όμορφη κοπελιά βγαίνει από το νερό ντυμένη με το φως του φεγγαριού. Σε αυτήν τη μαγευτική, απόκοσμη, λυρική εικόνα είναι χαρακτηριστική η παρουσία δυο μορφών: της φεγγαροντυμένης και του αλαφροΐσκιωτου. Ανάλογη με την ατμόσφαιρα της καθεμίας είναι και η ώρα και το φως: στην πρώτη ζωηρή πρώτη εικόνα είναι μέρα με ήλιο , ενώ στη δεύτερη με την ακινησία, άπνοια, τα υποβλητικά μάγια και την οπτασία είναι νύχτα με φεγγάρι.*

***ΘΕΜΑ:*** *η ομορφιά της ανοιξιάτικης φύσης, που καλεί τους Μεσολογγίτες να απολαύσουν τη ζωή, εγκαταλείποντας τον αγώνα τους.*

***ΔΟΜΗ :*** *1η ενότητα , στίχοι 1-10/ « η εικόνα της ορμητικής κίνησης των νερών»*

*2η ενότητα, στίχοι 11-21/ « η εικόνα της ακινησίας του νερού»*

***ΤΙΤΛΟΣ, « ΠΕΙΡΑΣΜΟΣ»:*** *οι ομορφιές της ανοιξιάτικης φύσης, οι οποίες προκαλούν τους πολιορκημένους να προτιμήσουν την απόλαυση της ζωής, εγκαταλείποντας τον αγώνα για τη λευτεριά, ο οποίος ενδέχεται να τους οδηγήσει στον θάνατο. Οι ομορφιές της φύσης τους βάζουν σε πειρασμό. Η γλυκιά και επικίνδυνη πρόκληση δημιουργεί δίλημμα στις ψυχές τους. Αμφιταλαντεύονται, κλονίζονται και αρχίζουν να ξεχνούν τον εαυτό τους, δηλαδή το χρέος τους για αγώνα ως τον θάνατο. Δε γίνεται όμως εδώ λόγος για την ψυχή ως αποδέκτη της πρόκλησης, σε αντίθεση με το απόσπασμα 2 του Σχεδιάσματος.*

***ΟΜΟΙΟΤΗΤΕΣ ΜΕ ΤΟ ΑΠΟΣΠΑΣΜΑ 2 ΤΟΥ Β΄ΣΧΕΔΙΑΣΜΑΤΟΣ:***

* *Αναφορά στον Απρίλη, έρωτα και στο χορό του ( στον πρώτο στίχο). Ο Απρίλης χαρακτηρίζεται ως Ξανθός, γιατί το ξανθό χρώμα ταιριάζει με τα ανοιχτά χρώματα της άνοιξης, το ανοιχτό χρώμα δημιουργεί ευχάριστη διάθεση, η ξανθή κόμη= στοιχείο αντρικής ομορφιάς ( Αχιλλέας)*
* *Ομορφιά ανοιξιάτικης φύσης, που καλεί τους Μεσολογγίτες να απολαύσουν τη ζωή, εγκαταλείποντας τον αγώνα*
* *Το μοτίβο της πεταλούδας με το καθρέφτισμα και τον ύπνο της, η λίμνη*
* *Ο 15σύλλαβιος στίχος*
* *Ο πλούτος των εκφραστικών μέσων ( σχήματα λόγου και στοιχεία τεχνικής)*
* *Παρουσιάζουν εικόνες από την ανοιξιάτικη φύση, ουρανό, γη, θάλασσα*

***ΔΙΑΦΟΡΕΣ:***

* *Δεν αναφέρεται η ψυχή ως αποδέκτης της πρόκλησης της φύσης, δε δίνεται η αντανάκλαση του πειρασμού στην ψυχή*
* *Ο ποιητής διεισδύει στα νυχτερινά μυστήρια της παράλληλα με την περιγραφή των εικόνων της φύσης*
* *Γίνεται εκτενέστερος λόγος για τα νερά*
* *Εμφάνιση νέων προσώπων και πραγμάτων, όπως ο αλαφροΐσκιωτος, η γυναικεία μορφή της φεγγαροντυμένης, το φεγγάρι*
* *Ανομοιοκατάληκτος 15συλλαβος*
* *Οι εικόνες έχουν περισσότερη ζωντάνια, είναι παρμένες από τη λάμψη και χαρά της μέρας και από την ακινησία και γοητεία της νύχτας*
* *Μεγαλύτερη ποικιλία εκφραστικών στοιχείων και τεχνικής ( προσφώνηση, ερώτηση, σύγκριση, δραματικός Ενεστώτας)*
* *Στο Β ΄Σχεδίασμα δίνονται σαφείς στοχαστικές προεκτάσεις, εδώ υπονοούνται*

***Η ΚΑΛΗ ΚΑΙ ΓΛΥΚΙΑ ΩΡΑ ΤΗΣ ΑΝΟΙΞΗΣ****: τα φυσικά στοιχεία που τη συνιστούν είναι, η σκιά, τα φουντωμένα φυλλώματα, η δροσιά, οι ευωδίες, το κελάηδισμα, τα πλούσια γάργαρα νερά, που χύνονται σαν καταρράκτης στη σκοτεινή δασωμένη λαγκαδιά, η πεταλούδα, ο κρίνος.*

***Η ΑΝΤΙΘΕΣΗ:*** *με φόντο την ομορφιά της άνοιξης παρουσιάζονται στο απόσπασμα δύο αντίθετες εικόνες με κοινό θέμα τα νερά ως προς την κίνηση τους.*

***1η εικόνα στίχοι 1-10****: κυριαρχεί η ορμητική κίνηση των τρεχούμενων νερών, που εκφράζεται με τα ρήματα χύνονται, τρέχουν, τρέχουν, αναβρύζει. Ο έρωτας έστησε χορό με τον ξανθό Απρίλη, ενώ η φύση βρίσκεται στην πιο όμορφη και πιο ευχάριστη εποχή της, στην εποχή της άνοιξης. Τη συναποτελούν οι ακόλουθες εικόνες*

* *Οι σκιεροί τόποι με τις δροσιές, μοσχοβολιές, κελαηδισμούς ( απευθύνεται στην όραση, αφή, όσφρηση, ακοή)*
* *Ο μικρός καταρράχτης στη σκοτεινή δασωμένη και ευωδιαστή λαγκαδιά ( οπτική, ακουστική, οσφρητική εικόνα)*
* *Τρεχούμενα γάργαρα νερά ( οπτική και ακουστική)*

*Σαν τα νερά που αναβλύζουν, αναβλύζει και η ζωή σε όλη τη φύση και στη γη, ουρανό και θάλασσα.*

***2η εικόνα, στίχοι 11-21:*** *επικρατεί η σιωπή και η απόλυτη και κάπως απόκοσμη ακινησία των νερών της λίμνης και γενικά όλων των στοιχείων. Η ακινησία εκφράζεται με τις λέξεις και φράσεις, όπως ακίνητο, χωρίς ποσώς…, να πνένε, ατάραχο. Θέμα είναι πάλι το νερό , όχι όμως εκείνο που κινείται ορμητικά, αλλά εκείνο που στέκει ακίνητο μέσα στη σιωπή. Είναι το νερό της λίμνης ( λιμνοθάλασσας του Μεσολογγίου), ακίνητο και άσπρο ως τον πυθμένα και σε όλη την έκταση της. Τη συναποτελούν οι ακόλουθες εικόνες:*

* *Η πεταλούδα, που καθρεπτίζεται στα άσπρα και ακίνητα νερά της λίμνης( οπτική)*
* *Η ίδια πεταλούδα, που κοιμόταν μέσα στον ευωδιαστό άγριο κρίνο ( οπτική και οσφρητική)*
* *Το ελαφρό ζουζούνισμα της μέλισσας δίπλα στο λουλουδάκι ( οπτική και ακουστική)*
* *Το στρογγυλό φεγγάρι ( οπτική)*
* *Η φωτεινή οπτασία ( οπτική, κινητική, εξωπραγματική, λυρική)*

*Στη ζωηρή εικόνα είναι μία μέρα με ήλιο, ενώ στη 2η με την ακινησία, άπνοια, υποβλητικά μάγια και την οπτασία είναι νύχτα με φεγγάρι.*

***Η ΚΙΝΗΣΗ ΚΑΙ Η ΑΚΙΝΗΣΙΑ:*** *η κίνηση δηλώνεται στο στ. 6 ( χύνονται), κορυφώνεται στο στ. 9 ( τρέχουν), στ. 10 ( αναβλύζει), πλήρης άπνοια στο στ. 17 ( χωρίς ποσώς … να πνένε). Με την προβολή των κινητικών εικόνων γίνεται πιο ορμητική και ζωηρή η πρόκληση του πειρασμού και παράλληλα γίνεται πιο έντονη η αντίθεση με την ακινησία της 2ης ενότητας. Η κίνηση της μέρας και η ακινησία της νύχτας εκτείνονται σε όλη την πλάση, γη, ουρανό, θάλασσα ( στ. 10 και 17).*

***ΑΛΑΦΡΟ΅ΙΣΚΙΩΤΟΣ:*** *είναι εκείνος που έχει την ικανότητα και την ευαισθησία να αντιλαμβάνεται όσα δεν αντιλαμβάνονται οι άλλοι θνητοί και να επικοινωνεί με αόρατες και μυστηριώδεις δυνάμεις. Το ίδιο είναι και ο ποιητής: ο ενδιάμεσος ανάμεσα στον πραγματικό καις το φανταστικό κόσμο. Έτσι και ο Σολωμός επιστρατεύει την ποιητική ιδιότητα του, γιατί μόνο έτσι μπορεί να αντιληφθεί τα μυστήρια της φύσης, τα μάγια και τις οπτασίες της νύχτας.*

***ΦΕΓΓΑΡΟΝΤΥΜΕΝΗ:*** *οπτασία που παρουσιάζεται σε μια μαγευτική λυρική εικόνα. Αναδύεται από τα ακίνητα νερά της λίμνης μέσα στην απόλυτη γαλήνη και στο υποβλητικό φως του φεγγαριού. Στη μορφή αυτή αισθητοποιείται, κορυφώνεται και συμπυκνώνεται η ομορφιά της φύσης, ιδιαίτερα της νυχτερινής. Έχουν διατυπωθεί διάφορες ερμηνείες:*

* *Αναδυόμενη Αφροδίτη*
* *Νεράιδα των λαϊκών παραδόσεων*
* *Ελλάδα και ελευθερία*

***ΓΛΩΣΣΑ/ ΥΦΟΣ:*** *η γλώσσα είναι πλούσια, παρουσία πολλών σχημάτων λόγου, συχνή χρήση του δραματικού Ενεστώτα, ιδιωματικά στοιχεία επτανησιακά. Ιαμβικοί δεκαπεντασύλλαβοι στίχοι, ομοιοκαταληξία ζευγαρωτή. Πολλές συνιζήσεις, χρήση ευφωνικού –ν- προς αποφυγή χασμωδιών.*

***ΔΥΝΑΜΕΙΣ ΠΟΥ ΤΟΥΣ ΠΟΛΙΟΡΚΟΥΝ:***

* *Πάνοπλοι και πολυπληθείς εχθροί , που τους πολεμούν αδιάκοπα*
* *Η πείνα και συνακόλουθα δεινά, π.χ. εξάντληση, αρρώστιες, θάνατος*
* *Η προκλητική ομορφιά της ανοιξιάτικης φύσης*
* *Η απογοήτευση από τη ματαίωση της ελπίδας για βοήθεια από τον ελληνικό στόλο*
* *Τρόμος από την εμφάνιση του ενισχυμένου εχθρικού στόλου*
* *Η επίγνωση της ασύγκριτης αριθμητικής υπεροχής του εχθρού*
* *Οι αναμνήσεις από παλιές ξέγνοιαστες μέρες*
* *Η προκλητική υπόσχεση των Τούρκων ότι θα τους χαρίσουν τη ζωή , αν αλλαξοπιστήσουν.*